Proiectul de buget de stat pe 2019 prevede tăierea cu 6% a creditelor bugetare ale Direcției Naționale Anticorupție (DNA), de la o execuție preliminată pe 2018 de 185,058 milioane lei la o alocare de 174,017 milioane lei anul acesta. Anul trecut, bugetul DNA a crescut cu aproape 10% față de 2017, conform datelor analizate de Profit.ro.

Cheltuielile de personal, care ocupă cea mai mare pondere în bugetul instituției, sunt prevăzute în bugetul pe 2019 în scădere cu 2,63% față de 2018, la 156,9 milioane lei.

Cele cu bunuri și servicii sunt menținute la nivelul execuției de anul trecut, de 12,24 milioane lei. În schimb, cheltuielile de capital, destinate investițiilor, scad dramatic, cu aproape 70%, de la 4,4 la doar 1,35 milioane lei.

În 2017, DNA și-a anunțat public nevoile financiare, înainte de elaborarea bugetului de stat, prin vocea procurorului-șef de atunci Laura Codruța Kovesi, iar în 2014 chiar a protestat față de prima variantă de alocare care îi fusese pregătită de Guvernul Ponta pentru 2015.

Bugetul DIICOT suferă o tăiere și mai drastică anul acesta, de 13,42% față de execuția preliminată pe 2018, respectiv de la 183,89 la 159,21 milioane lei. Asta după ce, anul trecut comparativ cu 2017, cheltuielile DIICOT au crescut cu 11,6%.

Cheltuielile de personal sunt prevăzute în creștere marginală, cu 0,64%, la 150,414 milioane lei, iar cele cu bunuri și servicii sunt menținute la nivel de anul trecut, de 14,5 milioane lei. Însă cheltuielile de capital se prăbușesc cu nu mai puțin de 90%, de la 24,9 la doar 2,5 milioane lei.